**Jelölés és zárjegy nélkül árulta a pálinkát a budapesti zöldséges**

**Egy budapesti, elsősorban zöldséget és gyümölcsöt forgalmazó kiskereskedelmi egységben 24 palack jelöletlen pálinkát találtak a Nemzeti Élelmiszerlánc-biztonsági Hivatal (Nébih) szakemberei. Az ellenőrök a tételeket azonnali hatállyal kivonták a forgalomból.**

Egy elsősorban zöldséget és gyümölcsöt forgalmazó, budapesti kiskereskedelmi egységben tartottak ellenőrzést a Nébih szakemberei. A vizsgálat során az ellenőrök 24 palack, összesen 12 liter jelöletlen, nem nyomon követhető pálinka terméket találtak, amit azonnali hatállyal kivontak a forgalomból.

Az ellenőrök – a palackokon lévő megnevezés szerint – az alábbi pálinka tételeket zárolták a helyszínen:

* Házi Szeder Pálinka,
* Erdélyi Áfonya Pálinka,
* Erdélyi Áfonya Pálinka (ágyas, színes),
* Házi Eper Pálinka,
* Házi Eper Pálinka (ágyas, színes),
* Házi Barack Pálinka,
* Házi Meggy Pálinka,
* Házi Málna Pálinka,
* Házi Cseresznye Pálinka,
* Házi Szőlő Pálinka,
* Házi Alma Pálinka,
* Házi Egres Pálinka,
* Házi Chilis Pálinka

Az összesen 13 különböző típusú pálinka sem zárjeggyel, sem a pálinkára vonatkozó kötelező jelölésekkel nem rendelkezett, továbbá a nyomon követést biztosító adat hiányában annak eredete sem volt megállapítható.

Az eljárás folyamatban van, az ügyben több százezer forintos bírság várható.

Az érintett vállalkozás adatai elérhetőek a jogsértés listán: <https://portal.nebih.gov.hu/jogsertesek>

Az ellenőrzés során készült fénykép- és videófelvételek megtekinthetők a Nébih honlapján: <https://portal.nebih.gov.hu/-/jeloles-es-zarjegy-nelkul-arulta-a-palinkat-a-budapesti-zoldseges>

2019. június 26.

Nemzeti Élelmiszerlánc-biztonsági Hivatal